# KISKŐRÖS VÁROS POLGÁRMESTERE

**ELŐTERJESZTÉS**

(a Képviselő-testület 2021. október 20–i ülésére)

### Tárgy: A szociális ellátásokról szóló önkormányzati rendelet módosítása

A Bács-Kiskun Megyei Kormányhivatal Építésügyi, Hatósági, Oktatási és Törvényességi Felügyeleti Főosztály, Törvényességi Felügyeleti Osztálya (6000 Kecskemét, Deák Ferenc tér 3.) 2021. év I. félévében célvizsgálat keretében vizsgálta a helyi önkormányzatok szociális rendeleteit a szociális igazgatásról és szociális ellátásokról szóló 1993. évi III. törvény (a továbbiakban: Szt.) rendelkezéseire figyelemmel. A célvizsgálatról kiadott BKB/001/4322-1/2021. számú tájékoztató szakmai segítségnyújtást is magába foglalt.

A tájékoztató és a Bács-Kiskun Megyei Kormányhivatallal történő szóbeli egyezetetés alapján felülvizsgálatra került Kiskőrös Város Önkormányzata Képviselő-testületének a szociális ellátásokról szóló 7/2015. (II.26.) önkormányzati rendelete (a továbbiakban: Szr.).

A felülvizsgálat eredményeként az Szr.-t az alábbiak szerint módosítani szükséges.

Az Szr. bevezető részében fel kell tüntetni az Önkormányzat rendeletalkotására vonatkozó eredeti jogalkotói hatáskört is, mivel az Szr.-ben a köztemetésre vonatkozó szabályok szerint a polgármesternek nemcsak arra van lehetősége, hogy az Szt. 48.§ (4) bekezdésében kapott felhatalmazás alapján a köztemetés költségeinek megtérítési kötelezettsége alól részben vagy egészben mentesítheti az eltemettetésre köteles személyt, hanem arra is, hogy a köztemetés költségeinek részletekben történő visszafizetését engedélyezze.

Az Szt. 132.§ (4) bekezdés g) pontja ad felhatalmazást a települési önkormányzatnak arra, hogy rendeletben szabályozza a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait.

Az Szr.-ben újraszabályozásra került a felhasználás ellenőrzésének szabálya.

Települési támogatás az Szr. szerint a gyógyszerkiadások viseléséhez nyújtott támogatás. Az Szr. megszövegezéséből nem derül ki egyértelműen, hogy települési támogatást a havi rendszeres gyógyszerkiadás viseléséhez nyújtja az önkormányzat, ezért az Szr. erről szóló szabályozását ennek megfelelően ki kell egészíteni.

Az Szr. 6.§-a a rendkívüli települési támogatás szabályait tartalmazza. Kiegészítésre került ez a szakasz a rendkívüli települési támogatás iránti kérelem benyújtásával kapcsolatos szabályokkal. A munkanélküli vagy jövedelemmel nem rendelkező aktív korú kérelmezők esetén támogatási feltételként került előírásra az állami foglalkoztatási szervvel történő együttműködés, módosításra kerültek azok az esetek, mikor nem állapítható meg a támogatás, illetve a rendkívüli települési támogatásra való jogosultság elbírálásához szükséges igazolások is.

A fentiek alapján javaslom, hogy a Képviselő-testület a szociális ellátásokról szóló 7/2015.(II.26.) önk. rendeletét a rendelet-tervezetben foglaltak szerint módosítsa.

**Kiskőrös, 2021. október 15.**

**Domonyi László s.k.,**

**polgármester**

**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2021. ( ) önkormányzati rendelete**

**a szociális ellátásokról szóló**

**7/2015. (II.26.) önkormányzati rendelet módosításáról**

(tervezet)

Kiskőrös Város Önkormányzat Képviselő-testülete a szociális igazgatásról és a szociális ellátásokról szóló 1993. évi III. törvény 10. § (1) bekezdésében, 25. § (3) bekezdés b) pontjában, 32. § (3) bekezdésében, 132. § (4) bekezdés g) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §**

A szociális ellátásokról szóló 7/2015. (II.26.) önkormányzati rendelet (a továbbiakban: Szr.) bevezető része helyébe a következő rendelkezés lép:

„Kiskőrös Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a szociális igazgatásról és szociális ellátásokról szóló 1993. évi III. törvény 10. § (1) bekezdésében, 25. § (3) bekezdés b) pontjában, 32. § (1) bekezdés b) pontjában és (3) bekezdésében, 45. § (1) bekezdésében, 48. § (4) bekezdésében, 58/B. § (2) bekezdésében, 62. § (2) bekezdésében, 92. § (1)-(2) bekezdéseiben, 132. § (4) bekezdés d) és g) pontjaiban kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:”

**2. §**

(1) Az Szr. 4. § (4) és (5) bekezdése helyébe a következő rendelkezések lépnek:

„(4) Az e rendelet II. fejezetében szabályozott szociális ellátások felhasználását a polgármester ellenőrizheti.

(5) A szociális ellátásban részesülő az ellenőrzés során köteles

*a)* az ellenőrzést tűrni,

*b)* az ellenőrzést végző személlyel együttműködni,

*c)* a kért adatokat rendelkezésre bocsátani,

*d)* a szociális ellátás cél szerinti felhasználását igazolni.”

(2) Az Szr. 4. §-a a következő (6) és (7) bekezdéssel egészül ki:

„(6) Ha a szociális ellátásban részesülő az ellenőrzés során az (5) bekezdés szerinti kötelezettségének nem tesz eleget, vagy a szociális ellátást nem a szociális ellátást megállapító határozatban meghatározott cél szerint használja fel, akkor a szociális ellátásban részesülőt kötelezni kell

*a)* a pénzbeli szociális ellátás visszafizetésére;

*b)* természetben nyújtott szociális ellátás esetén a szolgáltatásnak megfelelő pénzegyenérték megfizetésére.

(7) Az igénybe vett szociális ellátás megtérítésének elrendelése esetén a polgármester az Szt. 17. § (5) bekezdése szerint jár el.”

**3. §**

Az Szr. 5. § (1) bekezdés a) pontja helyébe a következő rendelkezés lép:

*(A települési támogatás)*

„*a)* a havi rendszeres gyógyszerkiadás viseléséhez,”

*(eseti jelleggel, vagy meghatározott időszakra havi rendszerességgel nyújtott támogatás.)*

**4. §**

(1) Az Szr. 6. § (2) bekezdés e) pontja helyébe a következő rendelkezés lép:

*(Létfenntartási gond különösen:)*

„*e)* a gyermek iskoláztatásával vagy óvodai nevelésével kapcsolatos egyszeri kiadás,”

(2) Az Szr. 6. § (2) bekezdés g) pontja helyébe a következő rendelkezés lép:

*(Létfenntartási gond különösen:)*

„*g)* fűtőanyag (tűzifa, szén, brikett) vásárlása,”

(3) Az Szr. 6. § (6)–(8) bekezdése helyébe a következő rendelkezések lépnek:

„(6) Rendkívüli települési támogatás iránti kérelem

*a)* a (2) bekezdés e) pontja szerinti esetben adott év augusztus 1. és szeptember 15. napja között,

*b)* a (2) bekezdés f) pontja szerinti esetben a gyermekek születését követő 90 napon belül,

*c)* a (2) bekezdés g) pontja szerinti esetben adott év november 1. és december 15. napja között,

*d)* a (2) bekezdés h) pontja szerinti esetben a befizetetlen közüzemi számla befizetési határidejét követő 60 napon belül,

*e)* a (3) bekezdés a) pontja szerinti esetben az elemi kár bekövetkezését követő 60 napon belül,

*f)* a (3) bekezdés b) pontja szerinti esetben a halálesetet követő 30 napon belül,

*g)* a (3) bekezdés c) pontja szerinti esetben a kórházi kezelést követő 60 napon belül nyújtható be.

(7) Munkanélküli vagy jövedelemmel nem rendelkező aktív korú kérelmező részére rendkívüli települési támogatás akkor nyújtható, ha a kérelmező az állami foglalkoztatási szerv álláskeresők nyilvántartásában szerepel.

(8) A rendkívüli települési támogatás természetbeni szociális ellátásként is nyújtható, különösen a (2) bekezdés g), h) és i) pontja, a (3) bekezdés b) pontja szerinti esetben.”

(4) Az Szr. 6. § (11) bekezdés b) és c) pontja helyébe a következő rendelkezések lépnek:

*(Nem állapítható meg a rendkívüli települési támogatás)*

„*b)* ha a kérelmet nem a (6) bekezdésben meghatározott időszakban nyújtják be,

*c)* a (3) bekezdés b) pontja szerinti esetben nem a kérelmező gondoskodott az elhunyt személy eltemettetéséről,”

(5) Az Szr. 6. § (13) bekezdés e) és f) pontja helyébe a következő rendelkezések lépnek:

*(A rendkívüli települési támogatásra való jogosultság elbírálásához csatolni kell)*

„*e)* a (3) bekezdés b) pontjában meghatározott esetben a temetés költségeiről a kérelmező nevére kiállított számla eredeti példányát és az elhunyt személy halotti anyakönyvi kivonatát,

*f)* a (3) bekezdés c) pontjában meghatározott esetben igazolást a kórházi ellátásról,”

(6) Az Szr. 6. § (13) bekezdése a következő g) ponttal egészül ki:

*(A rendkívüli települési támogatásra való jogosultság elbírálásához csatolni kell)*

„*g)* munkanélküli vagy jövedelemmel nem rendelkező aktív korú kérelmező esetén az állami foglalkoztatási szerv igazolása az álláskeresők nyilvántartásába történő felvételről.”

**5. §**

Hatályát veszti az Szr.

*a)* 6. § (10) bekezdése,

*b)* 6. § (11) bekezdés d) pontja.

**6. §**

Ez a rendelet a kihirdetését követő napon lép hatályba.